Нобэрэ пщэдейрэ
Гъатхэпэм и 28, махуэку
Балъкъэр лъэпкъым и къэщIэрэщIэжыныгъэм и махуэщ. 1957 гъэм гъатхэпэм и 28-м СССР-м и Совет Нэхъыщхьэм и Президиумым Указ къыдигъэкIащ балъкъэр лъэпкъыр зрагъэкIа щIыналъэм къэкIуэжыну хуит щIыным теухуауэ. КъБР-м и Президентым1994 гъэм гъатхэпэм и 25-м Iэ зыщIидза унафэм ипкъ иткIэ, гъатхэпэм и 28-р республикэм щагъэлъапIэ.
Азербайджаным лъэпкъ шынагъуэншагъэмкIэ и органхэм я лэжьакIуэхэм я махуэщ
Сербием и Конституцэм и махуэщ
1776 гъэм Москва Театр Иныр къызэрагъэпэщащ. Меценат цIэрыIуэ Урусов Пётр 1776 гъэм гъатхэпэм и 28-м къыIэрыхьащ актёр гуп къызэригъэпэщыну хуит зэращIыр икIи спектаклхэр, махуэшхуэхэр, нэгузыужьхэр егъэкIуэкIыным текIуэдэну мылъкури зэрыхухахыр къыщыгъэлъэгъуа тхылъ, Урысейм и императрицэ Екатеринэ ЕтIуанэм и Iэ щIэлъу.
1797 гъэм Нью-Гемпшир (США) дунейм щыяпэу щызэпкъралъхьащ пхъэм къыхэщIыкIа зэрыжьыщIэ машинэ. Ар зи Iэдакъэ- щIэкI Бриггс Натаниэль абы щыхьэт техъуэ тхылъ иратащ гъатхэпэм и 28-м.
1837 гъэм Чикагэ (США) къалэ хъуащ.
1873 гъэм Толстой Лев «Анна Каренина» романыр тхын щIидзащ.
1891 гъэм Лондон (Инджылыз) щызэхэтащ атлетикэ хьэлъэмкIэ япэ дунейпсо чемпионатыр.
1910 гъэм франджы инженер Фабр Анри дунейм щыяпэу псым телъэтыкIри уэгум ихьащ абы хуэщIа кхъухьлъатэкIэ.
1930 гъэм Константинополь, Ангорэ къалэхэм я иджырей тыркуцIэхэр — Истамбылрэ Анкарарэ — фIащащ.
Урыс тхакIуэ, драматург, жылагъуэ лэжьакIуэу щыта Горький (Пешков) Максим къызэралъхурэ илъэси 151-рэ ирокъу.
Театрми киноми я актёр, СССР-м и цIыхубэ артист, Социалист Лэжьыгъэм и ЛIыхъужь Смоктуновский Иннокентий къызэралъхурэ илъэс 94-рэ ирокъу.
Совет кхъухьлъатэзехуэ-космонавт, авиацэм и генерал-майор, Совет Союзым тIэунейрэ и ЛIыхъужь Губарев Алексей къызэралъху-рэ илъэс 88-рэ ирокъу.
Совет кинорежиссёр, актёр, сценарист, УФ-м и цIыхубэ артист Митта (и унэцIэ дыдэр Рабиновичщ) Александр и ныбжьыр илъэс 86-рэ ирокъу.
КъШР-м и къэрал лэжьакIуэ, тхакIуэ, усакIуэ Псыхэмыхьэ Мусэ къызэралъхурэ илъэс 79-рэ ирокъу.
«Советская молодежь» газетым и редактор нэхъыщхьэ, УФ-ми КъБР-ми щэнхабзэмкIэ щIыхь зиIэ я лэжьакIуэ Къардэн Мухьэмэд и ныбжьыр илъэс 65-рэ ирокъу.
Урысей фигуристкэ, 2014 гъэм Сочэ щекIуэкIа Олимп Джэгухэм дыщэ медаль къыщызыхьа Бобровэ Екатеринэ и ныбжьыр илъэс 29-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх тIэкIу къыщешхынущ. Хуабэр махуэм градуси 3 — 4, жэщым градус 1- 2 щыхъунущ.
Гъатхэпэм и 29, мэрем
Юрист IэнатIэм и лэжьакIуэм и махуэщ
Китайм щагъэлъапIэ ЩIалэгъуалэм я махуэр
1730 гъэм Москва и уэрамхэр къагъэнэхуу щIадзащ.
1886 гъэм зэхалъхьащ иджы дунейм щынэхъ цIэрыIуэ дыдэхэм ящыщ хъуа «Кока-Кола» псы лIэужьыгъуэр.
1891 гъэм Урысейм и император Александр III унафэ ищIащ дуней псом щынэхъ кIыхь дыдэ Транссыбыр гъущI гъуэгур ухуэным теухуауэ.
1911 гъэм Санкт-Петербург къалэм къыщызэрагъэпэщащ Урысейм и Олимп комитетыр.
1998 гъэм Португалием и къалащхьэ Лиссабон къыщызэIуахащ Европэм щынэхъ кIыхь дыдэ лъэмыж Васко да Гамэ и цIэр зыфIащар. Абы метр 17185-рэ и кIыхьагъщ, метр 31-рэ и бгъуагъщ.
Совет кинорежиссёр, актёр, политик, жылагъуэ лэжьакIуэ цIэрыIуэ, публицист, УФ-м и цIыхубэ артист Говорухин Станислав къызэралъхурэ илъэс 83-рэ ирокъу.
КъБР-м щIыхь зиIэ и артист Ало Руслан и ныбжьыр илъэс 73-рэ ирокъу.
Тхыдэ щIэныгъэхэм я доктор, профессор, Осетие Ищхъэрэ — Аланием, Осетие Ипщэм, КъБР-м щIэныгъэмкIэ щIыхь зиIэ я лэжьакIуэ Дзидзоев Валерий и ныбжьыр илъэс 69-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэс къыщесынущ. Хуабэр махуэм градуси 2, жэщым 1 градус щыхъунущ.
